Document ID: 32010L0066

TARYBOS DIREKTYVA 2010/66/ES
2010 m. spalio 14 d.
kuria iš dalies keičiama Direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 113 straipsnį,
atsižvelgdama į Europos Komisijos pasiūlymą,
teisės akto projektą perdavus nacionaliniams parlamentams,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
laikydamasi specialios teisėkūros procedūros,
kadangi:
(1)
Direktyva 2008/9/EB, nustatanti Direktyvoje 2006/112/EB numatyto pridėtinės vertės mokesčio (PVM) grąžinimo apmokestinamiesiems asmenims, kurie nėra įsisteigę PVM grąžinančioje valstybėje narėje, o yra įsisteigę kitoje valstybėje narėje, išsamias taisykles (3) taikoma po 2009 m. gruodžio 31 d. pateiktiems prašymams grąžinti PVM.
(2)
Siekiant taikyti Direktyvą 2008/9/EB valstybės narės įpareigotos sukurti elektroninius portalus, kuriais valstybėje narėje įsisteigę apmokestinamieji asmenys teiktų prašymus grąžinti PVM, sumokėtą valstybėje narėje, kurioje jie nėra įsisteigę. Tie elektroniniai portalai turėjo pradėti veikti 2010 m. sausio 1 d.
(3)
Keliose valstybėse narėse elektroninių portalų kūrimas gerokai vėlavo ir buvo susidurta su tam tikromis techninėmis problemomis, todėl nebuvo galima laiku pateikti kai kuriuos prašymus grąžinti PVM. Remiantis Direktyva 2008/9/EB prašymai įsisteigimo valstybei narei turi būti pateikti ne vėliau kaip iki kalendorinių metų, einančių po PVM grąžinimo laikotarpio, rugsėjo 30 d. Atsižvelgiant į terminą ir į tai, kad kai kurie elektroniniai portalai neveikia, kyla grėsmė, kad kai kurie apmokestinamieji asmenys negalės pasinaudoti savo teise į 2009 m. patirtų išlaidų PVM atskaitą. Todėl išimties tvarka prašymų, susijusių su PVM grąžinimu už 2009 m. laikotarpius, pateikimo terminas turi būti pratęstas iki 2011 m. kovo 31 d.
(4)
Pagal Tarpinstitucinio susitarimo dėl geresnės teisėkūros (4) 34 punktą valstybės narės skatinamos dėl savo ir Sąjungos interesų parengti lenteles, kurios kuo geriau parodytų šios direktyvos ir jos perkėlimo į nacionalinę teisę priemonių atitiktį, ir viešai jas paskelbti,
(5)
Ši direktyva turėtų būti taikoma nuo 2010 m. spalio 1 d., kad apmokestinamiesiems asmenims nereikėtų laikytis 2010 m. rugsėjo 30 d. termino prašymams, susijusiems su PVM grąžinimu už 2009 m. laikotarpius, pateikti.
(6)
Todėl Direktyva 2008/9/EB turėtų būti atitinkamai iš dalies pakeista,
PRIĖMĖ ŠIĄ DIREKTYVĄ:
1 straipsnis
Direktyvos 2008/9/EB 15 straipsnio 1 dalis papildoma šia pastraipa:
„Prašymai grąžinti PVM, susiję su 2009 m. grąžinimo laikotarpiais, pateikiami įsisteigimo valstybei narei ne vėliau kaip 2011 m. kovo 31 d.“
2 straipsnis
1. Valstybės narės nuo 2010 m. spalio 1 d. priima įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos informuoja apie tai Komisiją.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstą.
3 straipsnis
Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
Ji taikoma nuo 2010 m. spalio 1 d.
4 straipsnis
Ši direktyva skirta valstybėms narėms.
Priimta Liuksemburge 2010 m. spalio 14 d.

Labels: 3
2